C. divina miseratione Portuensis et Sancte Ruffine episcopus, apostolice sedis legatus, D. ejusdem miseratione Cabilonensis episcopus, Sancti Martini Eduensis et Reomensis, Lingonensis dyocesis, abbates, universis presentes litteras inspecturis salutem in Domino. Universitati vestre notum facimus quod venerabilis pater Regnaudus archiepiscopus Lugdunensis, et Gauterius episcopus et Guido decanus et capitulum Eduense nobis anno Domini Mº CCº XXº IIº, mense marcio, quasdam litteras sub nomine et sigillo excellentissimi domini nostri Philippi, regis Francorum, ostenderunt Edue, dum ibidem de resignatione dicti Gauterii episcopi Eduensis, de mandato domini pape Honorii tercii, tractaretur, quarum tenor talis erat. Prefatas igitur litteras oculatas, fide diligenter inspeximus et legimus de verbo ad verbum, secundum quod in ipso originali continebatur et superius sunt transcripte, que omni vicio, corruptione et suspicione, adhibita diligenti examinatione, carebant, cum bulla domini regis cerea sana et integra comparente, in presenti carta scribi veraciter et fideliter fecimus et muniri sigillis nostris in testimonium veritatis.